አሜሪካ ለኢትዮጵያ ከምትሰጠው እርዳታ የተወሰነው እንዲቋረጥ የወሰነችበትን ምክንያት የኤምባሲው ኃላፊ ገለጹ
የአሜሪካ መንግሥት ለኢትዮጵያ ከሚሰጠው አጠቃላይ ዓመታዊ የገንዘብ ዕርዳታ ውስጥ ከፊሉ እንዲቋረጥ መወሰኑንና መሠረታዊ ምክንያቱን፣ በአዲስ አበባ የሚገኘው የአሜሪካ ኤምባሲ የሥራ ኃላፊ ለሪፖርተር ገለጹ። ባለፈው ሳምንት የአሜሪካ የውጭ ጉዳይ መሥሪያ ቤት ለኢትዮጵያ የሚሰጠው ዕርዳታ በከፊል እንዲቋረጥ መወሰኑ የተዘገበ ሲሆን፣ ይህንንም መሠረት በማድረግ ሪፖርተር በአዲስ አበባ ለሚገኘው የአሜሪካ ኤምባሲ አንድ የሥራ ኃላፊ በኢሜል መረጃውን እንዲያረጋግጡለት ጥያቄ አቅርቦላቸዋል። ስማቸው እንዳይገለጽ የጠየቁት የሥራ ኃላፊ መረጃው እውነት እንደሆና አሜሪካ ለኢትዮጵያ ከምትሰጠው ዓመታዊ ዕርዳታ ውስጥ የተወሰነው በጊዜያዊነት እንዲቋረጥ መወሰኑን አረጋግጠዋል። ኢትዮጵያ፣ ግብፅና ሱዳን በታላቁ የኢትዮጵያ ህዳሴ ግድብ ላይ ያላቸውን ልዩነት ለመፍታትና ወደ ስምምነት ለመድረስ የሚያደርጉት ድርድር አወንታዊ እመርታ አለማሳየቱ የአሜሪካ መንግሥትን በእጅጉ እንደሚያሳስበው የኤምባሲው የሥራ ኃላፊ አክለው ገልጸዋል። በተለይ ሦስቱ አገሮች የጋራ ስምምነት ላይ ሳይደርሱ ኢትዮጵያ በተናጥል የግድቡን ሙሌት ማካሄዷ አሜሪካን እንዳሳሰባት ገልጸዋል። ‹‹ኢትዮጵያ በተናጥል ውሳኔ የግድቡን ሙሌት ማካሄዷ አሜሪካን ያሳስባታል፣ ይህንንም ለመግለጽ ለኢትዮጵያ ከሚሰጠው ዕርዳታ ውስጥ የተወሰነው በጊዜያዊነት እንዲቆም ወስናለች፤›› ሲሉ ኃላፊው ምክንያቱን ገልጸዋል። ነገር ግን እንዲቋረጥ የተደረገው ዕርዳታ ለሰብዓዊ ድጋፍ የሚውለውን እንደማያካትት፣ እንዲሁም ለልማት ፕሮግራሞች ተፈቅዶ ሥራ ላይ እየዋለ የሚገኘውን የገንዘብ ድጋፍ እንደማይመለከት የኤምባሲው ኃላፊ አስረድተዋል። የተወሰነው ዕርዳታ በጊዜያዊነት እንዲቋረጥ ቢደረግም እንኳን፣ አሜሪካ በዘንድሮው የአውሮፓዊያን ዓመት ለኢትዮጵያ የምትሰጠው የኢንቨስትመንት ድጋፍና የሰብዓዊ ዕርዳታ ሰፊ መሆኑን አመልክተዋል። በታላቁ የህዳሴ ግድብ ላይ ያለው አለመግባባት ሦስቱንም አገሮች በእኩልና ሚዛናዊ በሆነ የመፍትሔ ስምምነት እንዲፈቱ ማገዟን አሜሪካ እንደምትቀጥል ያስታወቁት ኃለፊው፣ የልዩነት ነጥብ ከነበሩት ውስጥ፣ መንግሥታቸው አብዛኞቹ ተፈተዋል የሚል እምነት እንዳለውም ገልጸዋል። የሦስቱ አገሮች የልዩነት ነጥቦች በስምምነት መፍታት ከ250 ሚሊዮን በላይ የሚሆኑትን የተፋሰሱ ተጋሪ ሕዝቦች ሕይወት እንደሚያሻሽለው፣ ድንበር ተሻጋሪ የሆነ የኢኮኖሚ ትብብርና ለቀጣናዊ ቅንጅት ዕድል እንደሚፈጥር ገልጸዋል። የአሜሪካ መንግሥት ውሳኔ ተግባራዊ ሲደረግ ኢትዮጵያ በዓመት እስከ 130 ሚሊዮን ድላር ዕርዳት ልታጣ እንደምትችል መረጃዎች አመልክተዋል። ይሁን እንጂ አሜሪካ በዓመት ለኢትዮጵያ ከምትሰጠው አጠቃላይ ድጋፍ አንፃር ቀሪ የሚሆነው የዕርዳታ መጠን የተጋነነ አለመሆኑን መረጃዎች ያመለክታሉ።አሜሪካ ባለፈው ዓመት ለኢትዮጵያ የሰጠቸው አጠቃላይ ዕርዳት 824 ሚሊዮን ዶላር ሲሆን፣ ከዚህ ውስጥ ደግሞ 497.3 ሚሊዮን ዶላሩ ለሰብዓዊ ዕርዳታ የተደረገ ድጋፍ እንደነበር የአሜሪካ የውጭ ጉዳይ መሥሪያ ቤት መረጃ ያመለክታል። ታዋቂው ጥቁር አሜሪካዊ ተሟጋች ጄሲ ጃክሰን ይህንን የአሜሪካ መንግሥት ድርጊት በመተቸት ያጣጣለው ሲሆን፣ የአሜሪካ ኮንግረስም ውድቅ እንዲያደርገው ጠይቋል።  ድንበር ተሻጋሪ ወንዞች ላይ የሚደረግ ስምምነት በጣም አስቸጋሪ ጉዳይ መሆኑንና ስምምነት ላይም ለመድረስ ተጋሪ አገሮቹ ወደ ጋራ ተጠቃሚነት የሚወስድ ስምምነት ለማድረግ በቅን ልቦና ለመተባበር መፍቀድን እንደሚጠይቅ ገልጸዋል። ኢትዮጵያና ግብፅ የአፍሪካ ኅብረት መሥራች መሆናቸውን የጠቀሱት ተሟጋቹ፣ በጋራ በመሠረቱት የአፍሪካ ኅብረት ሥር ለልዩነታቸው መፍትሔ ለማግኘት እየተደራደሩ በሚገኙበትና ኅብረቱም ይኼንን ሚና እየተወጣ ባለበት በዚህ ወቅት የአሜሪካ መንግሥት ለኢትዮጵያ የሚሰጠውን ዕርዳታ ግድቡን ምክንያት አድርጎ መወሰኑ የኅብረቱን ጥረት የማደናቀፍ ሙከራ ነው ብለውታል። 